**ADIERAZPENA, 03-1995**

**ALKATE EUSKALDUNA**

##### Andoaingo *Euskal Herrian Euskaraz* taldeak martxoaren hasieran «Andoaingo Alkatea: euskalduna, noski!» egin berri duen kanpainaren aurrean, eta aintzakotzat izanik huts-hutsik kanpaina horren oinarrizko eskakizuna, hau da, Andoainek hurrengo legealdian alkate euskalduna eta euskaltzalea izatea, Larramendi Bazkuneko Zuzendaritza Batzordeak, Andoaingo Biltzarrak bilerarik egiteko aukerarik izan *ez* duenez, egokitzat jo du eskakizun hori aztertu eta ondoko adierazpena egitea oso bereziki Andoaingo alderdi politiko eta hautestalde guztiei, eta baita ere, oro har, andoaindarrei, Kultur Bazkuneko bazkide guztiei eta komunikabideei:

1.- Erabat bidezko eta zilegitzat jotzen du Euskal Herrian Euskaraz taldeak bere kanpainean planteatutako eskakizuna, Andoainek hurrengo legealdian alkate euskalduna eta euskaltzalea izatea alegia, oso bereziki ondoko puntuok kontutan izanik:

1.1.- Andoainen, egun, bi hizkuntza elkarrekin bizi dira, baina euskara herrian erabateko normaltasunez erabiltzetik urrun daga oraindik eta oso urruti gazteleraren baldintza beretan bizitzetik ere. Egoera horrek euskaldunongan larritasuna eta premia sortzen du, eta horren beraren aurrean eragile sozial guztiek aitortua da euskararen normalkuntzaren alde lan egin beharra euskararik ez dakitenekiko politika integratzailez, behinik behin eta besteak beste, hizkuntza arazoak direla-eta liskarrik izan ez dezagun.

Egoera horretan, eta Andoaingo alderdi guztiek zenbaitetan aitortua denean politika integatzaile hori burutu beharra eta euskararen normalkuntzarako euskara bera lehenetsi beharra, sarri ikusi ohi dugu eguneroko politikagintzan euskararen normalkuntza ezdela lehentasunezko erreferentzi eta abiapuntu, eta hori gertatu izan da alkatea hautatzeko orduan.

Euskararen erabileraren normalkuntzaren alde egiteko bidea eragozpenez beteta dago, zein baino zein handiagoa gainera. Zaila dirudi, benetan, hizkuntzaz eta bere normalkuntzarako eragozpenetaz jabetzen *ez* den edo hizkuntz politika jakin horren aldeko gaitasunik *ez* duen alkate batek eragozpen horiek gainditzeko eta hizkuntz politika hori aurrera eramateko ahaleginaren buru eta arduradun egokia izatea.

1.2.- Andoaingo Udalak, duela 6 urte, 1/88 Udal Ordenantza onartu zuen, *eta* ordenantza horren helburua garbia da: euskararen erabileraren benetako normalkuntza eragitea Andoaingo herrian *eta* udaletxean bertan.

Udalak egin eta onarturiko Ordenantza horrek berak neurri oso zehatzak ezartzen ditu Udaleko jarduna euskalduntzeko. Besteak beste, esate baterako, udaletxeko langileek, gai izan ahala, euskaraz lan egin beharra agintzen du. Hizkuntz politika horren etahelburu jakin horien argitara ezinbesteko gertatzen da, eta dagoenekoz hori frogatuta dago, Udalaren ardurarik gorena duen alkateak bere egitea helburu eta jokabide horiek, eta ezin da ardura hori beste inoren bizkarrean utzi. Nola uler liteke, bestela, Udaleko langileek euskaraz lan egitea eta lan-jardun horren buru eta eragile nagusi dena euskalduna ez izatea edo euskaraz lan-egiteko gaitasunik ez edukitzea?

1.3.- Beste horrenbeste esan liteke herritarrei begira: herrian euskararen erabilera sustatzeko bere buruari lan eta ahalegin handia agintzen dion Udal bateko alkate izan al liteke hizkuntza hori ezagutzen ez duena edo aipatu dugun politika jakin horren alde egin ezin duena? Izan al liteke benetako euskalduntzearen bultzatzaile?

lnork ezin die ukatu andoaindar euskaldunei herriaren ordezkaririk gorena bere ordezkari ere izatea.Ba al liteke herri euskaldun batean alkatea euskalduna ezizatea edo euskararen erabilera normaltzeko ahaleginean ezin parte hartu ahal izatea andoaindar euskaldunen hizkuntz eskubideak eta sentimenduak gutxietsi,mindu ala narriatu gabe?

2.- Adieraziriko guztia aintzakotzat harturik, maiatzeko udal hauteskundeetara Andoainen aurkeztuko diren alderdi politiko eta hautagai-zerrenda guztiei ondokoa eskatzen diegu begirune osoz:

2.1.- Korporazioko kide berriek lehenetsi dezatela Andoaingo Alkatea hautatzeko garaian alkategai euskalduna eta (/edo) gai izango dena Udalak berak onarturik daukan euskararen erabileraren normalkuntzaren aldeko politika behar bezala gauzatu eta aurrera eramateko. Andoaingo Alkatea herritar guztion ordezkari izan dadin.

2.2.- Beste horrenbeste egin dezatela Udal Korporazioa osatuko duten zinegotziei dagokienez, bai hautagaien zerrendak osatzean, baita ere,oso bereziki, Udalean osatzen diren batzordeetako ordezkariak izendatzean.

2.3.- Bilaka, bete eta betaraz dezala oso-osorik Udalak aurrerantzean 1 /88 Udal Ordenantza, eta herritarrek bilakaera eta aplikazio horren berri zuzenean izan dezaten, osa dezala 1188 Udal Ordenantza horretan aurrikusitako Udal Kontseilua.

Andoain, 1995, martxoak 16.